text: Grundvandet ved Vesterhavet skal renses færdigt
  02 maj 2016 kl. 09.14
  Region Syddanmark vil oprense grundvandet ved Kærgård Plantage, så der igen kan bades i området.
  Det kommer til at koste omkring 100 millioner kroner, og det er penge, som regionen slet ikke har. Alligevel så er politikerne blevet enige om, at det badeforbud der nu har eksisteret siden 1964, det skal ophæves.
  Det er dog ikke noget, der kommer til at ske på kort sigt. Region Syddanmark vurderer selv, at der kommer til at gå mellem 20 og 25 år, før det kan realiseres og samtidig er der jo det forbehold, at pengene til oprensningen den også skal findes.
  Sammen med Miljøministeriet startede Region Syddanmark i 2007 arbejdet med at rydde op efter en af Danmarkshistoriens værste forureninger.
  Der er foreløbig brugt over 50 millioner kroner på opgaven med at rydde op efter spildevand fra Grindstedværket, som blev dumpet i området i perioden fra 1956 til 1973.
  Regionen vil nu gå i gang med at afklare, om der findes finansieringsmuligheder til projektet.
  